Boererate.com: Noodhulp: Mond-tot-mond –asemhaling
Noodhulp: Mond-tot-mond –asemhaling
Verwyder enige duidelike sigbare blokkerings oor die gesig of stywe goed om die nek. Maak die lugweg oop en verwyder alles wat in die mond of keel sigbaar is.
Maak jou mond groot oop, haal diep asem, knyp die neusgate toe met jou vingers en plaas jou lippe lugdig om die persoon se mond.
Kyk na die borskas en blaas lug in die longe tot die borskas so hoog moontlik styg.
Neem jou mond weg van die persoon s'n en blaas enige oortollige lug uit. Kyk dat die borskas sak en asem weer in. Herhaal die proses. Doen die eerste vier inblasings so vinnig moontlik sonder om te veel aandag te gee aan die persoon se borskas.
Toets vir 'n hartklop.
As die persoon se borskas nie styg nie is die eerste veronderstelling dat die lugweg nie oop is nie. Verander die posisie van die kop en kakebeen en probeer weer. As daar steeds geen lug die longe bereik nie, behandel die persoon vir verstikking.
As die hart normaalweg klop, gaan voort met mond-tot-mond –asemhaling teen die normale tempo vir asemhaling – 16 tot 18 keer per minuut – tot die natuurlike asemhaling herstel het. Daarna kan jy die asemhaling net aanhelp wanneer nodig. Wanneer die persoon normaal asemhaal, plaas hom / haar in die herstelposisie.
As die hart nie klop nie moet jy onmiddellik borskassamedrukking toepas.
As jy nie die persoon se mond kan gebruik nie, doen die asemhaling deur die neus. Vir klein kindertjies en babas moet dit altyd deur die neus gedoen word.